MT Il-Ġurnal Uffiċjali tal-Unjoni Ewropea CE 21/11

Il-Ħamis, 4 ta’ Diċembru 2008

“Pjan Ewropew ta’ kontroll tal-istokkijiet tal-marguni”

P6_TA(2008)0583

Riżoluzzjoni tal-Parlament Ewropew tal-4 ta’ Diċembru 2008 dwar l-adozzjoni ta’ Pjan Ewropew ta’ kontroll tal-istokkijiet tal-marguni sabiex jitnaqqas l-effett dejjem jiżdied tal-marguni fuq l-istokkijiet tal-ħut, is-sajd u l-akwakultura (2008/2177(INI))

2010/C 21 E/05

Il-Parlament Ewropew,

wara li kkunsidra r-Regolament tal-Kunsill (KE) Nru 2371/2002 tal-20 ta’ Diċembru 2002, dwar il-konservazzjoni u l-isfruttar sostenibbli ta’ riżorsi tas-sajd skond il-Politika Komuni dwar is-Sajd (1),

wara li kkunsidra l-Komunikazzjoni tal-Kummissjoni tal-11 ta’ April 2008 li ġġib l-isem “Ir-rwol tal-PKS fl-implimentazzjoni tal-approċċ ekosistemiku għall-ġestjoni tal-ibħra” (COM(2008)0187),

wara li kkunsidra d-Direttiva tal-Kunsill 79/409/KEE tat-2 ta’ April 1979 dwar il-konservazzjoni tal-għasafar selvaġġi (id-’Direttiva dwar l-Għasafar’) (2),

wara li kkunsidra l-Komunikazzjoni mill-Kummissjoni tat-28 ta’ Mejju 2002 dwar ir-riforma tal-Politika Komuni għas-Sajd, (COM(2002)0181),

wara li kkunsidra l-komunikazzjoni tal-Kummissjoni tad-19 ta’ Settembru 2002 li ġġib l-isem dwar strateġija għal żvilupp sostenibbli tal-akkwakultura Ewropea (COM(2002)0511),

wara li kkunsidra l-Konklużjonijiet tal-Presidenza tal-Kunsill Ewropew ta’ Brussell tas-27 u t-28 ta’ Jannar 2003“Agrikoltura u sajd”,

wara li kkunsidra r-Riżoluzzjoni tiegħu tal-15 ta’ Frar 1996 dwar il-problema tal-marguni fis-sajd Ewropew (3),

wara li kkunsidra d-Direttiva tal-Kunsill 92/43/KEE tal-21 ta’ Mejju 1992 dwar il-konservazzjoni tal-habitat naturali u tal-fawna u tal-flora selvaġġa (4),

wara li kkunsidra l-Artikolu 45 tar-Regoli ta’ Proċedura tiegħu,

wara li kkunsidra r-rapport tal-Kumitat għas-Sajd (A6-0434/2008),

A. billi l-istokkijiet tal-marguni (Phalacrocorax carbo) qed jiżdiedu sewwa fir-reġjun tal-Unjoni Ewropea, u l-popolazzjoni sħiħa tagħhom fl-aħħar 25 sena mmoltiplikat b’għoxrin darba fl-Ewropa u llum stmat li tgħodd mill-inqas 1.7 sa 1.8 mijun għasfur,

B. billi teżisti ħsara kostanti pprovata għall-impjanti tal-akwakultura u l-istokkijiet ta’ ħafna speċi ta’ ħut selvaġġ fl-ibħra interni u tul ix-xtut tal-baħar f’bosta Stati Membri,

C. billi l-implimentazzjoni ta’ approċċ ekosistemiku għall-immaniġġjar taż-żoni tal-baħar u tal-kosta kif ukoll ibħra interni teħtieġ politika bbilanċjata, li tista’ tiżgura bilanċ bejn l-għanijiet varji iżda kompletament leġittimi ta’ użu sostenibbli tal-istokkkijiet tal-ħut: il-protezzjoni tal-għasafar u l-konservazzjoni ta’ fawna varjata tal-għasafar u l-ħut minn naħa waħda, kif ukoll l-interess leġittimu tas-sajjieda u dawk li jkabbru l-ħut għall-użu ekonomiku tal-istokkijiet tal-ħut min-naħa l-oħra; billi, barra minn hekk, r-Regolament (KE) Nru 1100/2007 tal-Kunsill tat-18 ta’ Settembru 2007 li jistabbilixxi miżuri għall-irkupru tal-istokk tas-sallura Ewropea (5) huwa eżempju ta’ politika bbilanċjata ta’ dan it-tip,

D. wara li kkunsidra, barra minn hekk, li l-marguni f’ħafna Stati Membri bil-provi jagħmlu ħsara permanenti lill-veġetazzjoni f’ċerti żoni ġeografiċi,

E. billi bħalissa fi ħdan l-UE kif ukoll fl-Istati terzi kkonċernati ma teżisti l-ebda koordinazzjoni bilaterali jew multilaterali f’livell xjentifiku u amministrattiv, biex jiġi elaborat dan il-fenomenu u biex jittieħdu miżuri kontra dan l-iżvilupp, fuq kollox fir-rigward ta’ ġbir ta’ data affidabbli u rikonoxxuta b’mod ġenerali dwar il-popolazzjoni sħiħa ta’ marguni fl-UE,

F. billi l-fatt li s-subspeċi Phalacrocorax carbo sinensis (margun kontinentali) kienet diġà fis-sena 1997 tneħħiet mil-lista ta’ speċji ta’ għasafar li għalihom japplikaw miżuri speċjali ta’ protezzjoni fir-rigward tal-abitat (Anness tad-Direttiva dwar il-ħarsien tal-għasafar), peress li din is-subspeċi l-aktar tard sal-1995 kienet laħqet “stat favorevoli ta’ konservazzjoni” (Favourable Conservation Status), filwaqt li s-subspeċi Phalacrocorax carbo carbo (margun tal-Atlantiku), li qatt ma kien fil-periklu, lanqas biss kienet iddaħħlet f’din il-lista,

G. billi l-Artikolu 9(1)(a) it-tielet inċiż tad-Direttiva dwar il-ħarsien tal-għasafar tikkonċedi lill-Istati Membri l-possibilità li jieħdu miżuri temporanji biex jevitaw “ħsarat serji”, sakemm dawn ma jipperikolawx l-għanijiet ta’ protezzjoni tad-direttiva dwar il-ħarsien tal-għasafar (b’mod speċifiku: l-istat favorevoli ta’ konservazzjoni tal-ispeċi tal-għasafar);

H. billi l-periklu ta’ ħsarat serji qed jiżdied b’mod sproporzjonat, aktar ma n-numru ta’ marguni f’reġjun javviċina l-limitu ta’ kapaċità (Carrying Capacity) tal-għadajjar kbar, fejn fl-istess ħin l-effettività ta’ miżuri ta’ prevenzjoni lokali qed tonqos sewwa,

I. billi il-kunċett ta’ “ħsarat serji”, li jissemma fl-Artikolu 9(1)(a) it-tielet inċiż tad-Direttiva dwar il-ħarsien tal-għasafar u li jippermetti lill-Istati Membri interventi diretti biex jirregolaw il-popolazzjoni tal-għasafar, m’hux ċar, u dan wassal għal inċertezza legali kunsiderevoli fost l-amministrazzjonijiet nazzjonali u hemm is-sogru li joħloq bosta kunflitti soċjali;

J. billi l-konklużjonijiet tal-konferenzi ta’ esperti internazzjonali fir-rigward tal-problema tal-marguni fl-Ewropa huma fundamentalment kuntradittorji, kif juru r-rapporti finali ta’ REDCAFE (6) kif ukoll FRAP (7) u EIFAC (8),

K. billi l-awtorizzazzjoni u l-iffinanzjar ta’ miżuri biex jilqgħu għall-ħsarat mill-marguni ċertament hija sitwazzjoni tal-Istati Membri u/jew tar-reġjuni, li tista’ tkun iggarantita biss, minħabba l-karatteristika tal-margun bħala għasfur tal-passa, permezz ta’ mmaniġġjar sostenibbli tal-istokkijiet bis-saħħa ta’ proċeduri kkordinati tal-Istati Membri u r-reġjuni milquta bl-għajnuna tal-Unjoni Ewropea,

L. billi fil-Komunikazzjoni tal-Kummissjoni dwar strateġija għal żvilupp sostenibbli tal-akkwakultura Ewropea, fis-sezzjoni dwar id-deċimazzjoni minn speċji protetti, jingħad li l-istokkijiet fl-impjanti tal-akkwakultura jistgħu ibgħatu mill-kaċċa minn ċerti speċji protetti ta’ għasafar u mammiferi selvaġġi. Il-kaċċa minn annimali oħra tista’ jipperikola l-profitabilità tal-impriża tal-akkwakultura b’mod kunsiderevoli. Huwa diffiċli li jiġu missielta dawn il-predaturi, b’mod partikolari fil-każ ta’ għadajjar kbar jew laguni. L-effettività ta’ metodi ta’ deterrenti hija dubjuża peress li l-predaturi malajr jidrawhom. Fil-każ ta’ marguni l-uniku ħarsien għas-sajd u l-akkwaklutura huwa possibiliment fl-immaniġġjar ta’ popolazzjonijiet dejjem jiżdiedu,

M. billi l-Kunsill fil-Laqgħa tiegħu tas-27 u t-28 ta’ Jannar 2003, fir-rigward tal-istrateġija għal żvilupp sostenibbli tal-akkwakultura Ewropea, talab għall-iżvilupp ta’ strateġija fir-rigward ta’ annimali li jieklu l-ħut (pereżempju l-marguni),

N. billi l-Kummissjoni reċentement qassmet il-“Guidelines for Population Level Management Plans for Large Carnivores” (9), partikolarment fir-rigward tal-kjarifika tal-kunċetti: “Favourable Conservation Status” u “Minimum Viable Population” kif ukoll fir-rigward tad-dikjarazzjoni li l-għanijiet ta’ ħarsien jistgħu jintlaħqu aktar faċilment jekk l-ammont ta’ individwi ta’ speċi partikolari jinżamm taħt il-kapaċità massima teoretika ta’ żona,

O. billi l-miżuri varji nazzjonali, reġjonali u lokali li ttieħdu s’issa bil-provi għandhom effett limitat ħafna biex jikkontrollaw il-ħsarat li għamlu l-popolazzjonijiet tal-marguni,

P. billi fl-aħħar snin il-fondi disponibbli għall-ġbir ta’ data fis-settur tas-sajd ma ġewx użati kompletament (p. e, il-linja tal-baġit 11 07 02: Appoġġ għall-ġestjoni tar-riżorsi tal-ħut (titjib tal-parir xjentifiku)),

Q. billi r-regolamenti ta’ deroga li nħarġu s’issa fi kważi l-Istati Membri kollha skont l-Artikolu 9 tad-direttiva dwar il-ħarsien tal-għasafar għall-prevenzjoni tal-ħsarat lokali ma wasslux biex ittaffiet il-problema b’mod sostenibbli minkejja l-isforz amministrattiv kbir u l-konsegwenzi soċjali sostanzjali,

R. billi l-Kummissjoni, minkejja talbiet ripetuti minn dawk milquta (fis-settur tas-sajd, l-għaqdied tas-sajjieda, l-impjanti tal-akkwakulrtura), mix-xjenza, kif ukoll mill-konferenzi u r-rappreżentanti tal-Istati Membri u r-reġjuni, ma kinitx lesta tfassal proposti ġodda għas-soluzzjoni tal-problema madwar l-Ewropa kollha,

1. Jitlob lill-Kummissjoni u l-Istati Membri biex, permezz tal-promozzjoni ta’ ġbir regolari ta’ data xjentifika, jagħmlu disponibbli materjal ta’ data affidabbli u ġeneralment rikonoxxut dwar il-popolazzjoni sħiħa, l-istruttura kif ukoll il-parametri tal-fertilità u l-mortalità fost l-istokkijiet tal-marguni fl-Ewropa;

2. Jipproponi, permezz ta’ monitoraġġ tal-istokkijiet tal-marguni appoġġjat b’mod sistematiku mill-UE u mill-Istati Membri, li tiġi elaborata bażi ta’ data affidabbli u rikonoxxuta ġeneralment, dwar l-iżvilupp, l-ammont u d-distribuzzjoni ġeografika tal-istokkijiet tal-marguni fl-Ewropa, b’involviment mill-qrib min-naħa tal-istituti għar-riċerka dwar is-sajd u l-awtoritajiet tas-sajd;

3. Jitlob lill-Kummissjoni tfassal u tiffinanzja proġett xjentifiku, li fuq il-bażi tad-data dwar il-popolazzjoni tal-għasafar li jbejtu, il-fertilità u l-mortalità jkun jista’ jagħti mudell biex issir stima tal-kobor u l-istruttura tal-popolazzjoni sħiħa tal-marguni;

4. Jitlob lill-Kummissjoni u lill-Istati Membri biex jippromwovu rekwiżiti xierqa għall-iskambju bilaterali u multilaterali f’livell xjentifiku u amministrattiv, kemm fi ħdan l-UE kif ukoll ma’ pajjiżi terzi, filwaqt li jiġu identifikati l-oriġini tar-riżultati, tal-komunikazzjonijiet, tal-kontribuzzjonijiet jew tal-pubblikazzjonijiet, u partikolarment tal-istatistika, b’tali mod li jagħmluha ċara jekk ikunux ġejjin minn sorsi akkademiċi jew uffiċjali jew minn assoċjazzjonijiet, b’mod partikolari l-assoċjazzjonijiet għall-konservazzjoni tan-natura u tal-għasafar;

5. Jitlob lill-Kummissjoni biex il-konklużjonijiet kuntradittorji dwar pjan ta’ mmaniġġjar għall-marguni li ħarġu REDCAFE minn naħa waħda u FRAP u EIFAC min-naħa l-oħra jkunu sottoposti għal evalwazzjoni komparattiva;

6. Jitlob lill-Kummissjoni tistabbilixxi grupp ta’ ħidma, li l-għamla tiegħu tkun tirrifletti l-interessi kkonċernati, bil-mandat obbligatorju li fi żmien sena jagħmel analiżi tal-ispejjeż u l-benefiċċji b’mod sistematiku tal-azzjonijiet possibbli dwar l-immaniġġjar tal-marguni fuq livell tal-Istati Membri biex jevalwa l-possibilità tagħhom skont kriterji loġiċi u xjentifiċi u jagħmel rakkomandazzjoni;

7. Jitlob lill-Kummissjoni tippreżenta pjan ta’ mmaniġġjar tal-istokkijiet tal-marguni bi stadji differenti ikkoordinat fuq skala Ewropea, li jintegra l-istokkijiet tal-marguni fuq perjodu ta’ żmien twil fl-ambjent agrikolu mingħajr ma jipperikola l-għanijiet tad-Direttiva dwar l-Għasafar u tal-programm Natura 2000 fil-qasam tal-ispeċji tal-ħut u l-ekosistemi tal-ilmijiet;

8. Jitlob lill-Kummissjoni bil-qawwa biex, fl-interess ta’ sikurezza legali akbar u ta’ interpretazzjoni uniformi, tiddefinixxi immedjatament b’mod ċar il-kunċett ta’ “ħsarat serji”, kif ġie introdott fl-Artikolu 8 (1)(a) it-tielet inciż tad-Direttiva dwar il-ħarsien tal-għasafar, bl-iskop ta’ interpretazzjoni uniformi;

9. Jistieden lill-Kummissjoni wkoll biex tipprovdi gwida aktar ġeneralizzata dwar ix-xorta tad-derogi permessi skont l-Artikolu 9(1) tad-Direttiva tal-Għasafar, inkluża kjarifika tat-terminoloġija fejn jidher li jista’ jkun hemm xi ambigwità;

10. Jitlob lill-Kummissjoni u lill-Istati Membri bil-qawwa biex jippromwovu mmaniġġjar sostenibbli tal-istokkijiet tal-marguni permezz ta’ koordinazzjoni, koperazzjoni u komunikazzjoni msaħħa fuq livell ta’ amministrazzjoni, kif ukoll biex joħolqu rekwiżiti xierqa għall-elaborazzjoni ta’ pjan ta’ mmaniġġjar tal-istokkijiet tal-marguni madwar l-Ewropa kollha;

11. Jitlob lill-Kummissjoni biex teżamina l-mezzi legali disponibbli biex tnaqqas l-impatt negattiv tal-istokkijiet tal-marguni fuq is-sajd u l-akkwakultura u biex tikkunsidra, fl-elaborazzjoni ulterjuri tal-inizjattiva tagħha għall-promozzjoni tal-akkwakultura fl-Ewropa, l-effetti pożittivi ta’ pjan għall-immaniġġjar tal-istokkijiet tal-marguni fl-Ewropa u jekk ikun meħtieġ, f’dan il-kuntest, tippreżenta proposti għas-soluzzjoni tal-problema tal-marguni;

12. Jitlob lill-Kummissjoni u l-Istati Membri biex jagħmlu disponibbli l-fondi fil-pjan tal-baġit tal-UE disponibbli għall-ġbir ta’ data fis-settur tas-sajd, b’mod partikolari taħt il-linja tal-baġit 11 07 02: Appoġġ għall-ġestjoni tar-riżorsi tal-ħut (titjib tal-parir xjentifiku), anki għall-ġbir, għall-analiżi u għat-tbassir tal-istokkijiet tal-marguni fir-reġjun tal-Unjoni Ewropea bħala preparazzjoni għal monitoraġġ regolari fil-ġejjieni ta’ dan it-tip ta’ għasfur;

13. Jagħti istruzzjoni lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, u lill-gvernijiet u l-parlamenti tal-Istati Membri.

(1) ĠU L 358, 31.12.2002, p. 59.

(2) ĠU L 103, 25.4.1979, p. 1.

(3) ĠU C 65, 4.3.1996, p. 158.

(4) ĠU L 206, 22.7.1992, p. 7.

(5) ĠU L 248, 22.9.2007, p. 17.

(6) REDCAFE (Reducing the Conflict between Cormorants and Fisheries on a Pan-European Scale) huwa proġett iffinanzjat mill-Kummissjoni fil-5 Programm ta’ qafas għar-Riċerka u l-iżvilupp, li ġie konkluż fl-2005;.

(7) FRAP (Framework for Biodiversity Reconciliation Action Plans) huwa proġett iffinanzjat mill-Kummissjoni fil-5 Programm ta’ qafas għar-Riċerka u l-iżvilupp, li ġie konkluż fl-2006;.

(8) EIFAC (European Inland Fisheries Advisory Commission) huwa konferenza reġjonali ta’ konsulenti dwar is-sajd tal-FAO għall-qasam tas-sajd fl-ibħra interni u l-akkwakultura.

(9) Ara: http://ec. europa. eu/environment/nature/conservation/species/carnivores/index_en. htm.